мотиви
към

Проект на Наредба за изменение и допълнение на Наредба № 3 от 16 февруари 2001 г. за водене и съхраняване на регистъра на лицата, правоспособни да извършват дейности по кадастъра

Проектът на Наредба за изменение и допълнение на Наредба № 3 от 16 февруари 2001 г. за водене и съхраняване на регистъра на лицата, правоспособни да извършват дейности по кадастъра (Наредба № 3) е разработен в изпълнение на т. 3 от Решение на Министерския съвет от 28 юни 2017 г., с което се възлага на министрите, в срок до 15 август 2017 г. да изготвят и да публикуват за обществено обсъждане проекти за изменение и допълнение нормативни актове, с които да бъде намалена административната и регулаторната тежест върху гражданите и бизнеса.

Измененията и допълненията на наредбата са следните:

Отпада изискването лицата, които желаят да бъдат вписани в регистъра на лицата правоспособни да извършват дейности по кадастър да прилагат към заявлението за вписване документи, които могат да бъдат получени от Агенцията по геодезия, картография и кадастър по служебен път, чрез достъп до регистри на държавната администрация.

За физическите лица и физическите лица – еднолични търговци, кандидати за вписване в регистъра на правоспособните лица се въвежда алтернативна възможност, вместо свидетелство за съдимост на хартиен носител, да предоставят код на електронното свидетелство за съдимост.

За едноличните търговци и за юридическите лица, кандидати за вписване в регистъра на правоспособните лица отпада изискването да предоставят: удостоверение за актуално състояние по партидата в търговския регистър, актуално удостоверение за данъчна регистрация, документ за регистрация в БУЛСТАТ и съдебно решение за регистрация на юридическото лице, с предмет на дейност съгласно чл. 17, ал. 1, т. 2 Закона за кадастъра и имотния регистър.

За да не се препятства вписването в регистъра на лицата, правоспособни да извършват дейности по кадастъра са предвидени правни норми, съгласно които единствено в случаите, в които необходимите за вписване данни и документи не се съдържат в регистри на държавната администрация или поради обективни причини не могат да бъдат получени по служебен път, документи и/ или данни да бъдат изисквани от заявителя.

За привеждане в съответствие на текстовете на наредбата с актуалните наименования на Агенцията по геодезия, картография и кадастър и на регионалните й служби, навсякъде в текста старите наименования са актуализирани.

Навсякъде в текста на наредбата използваното понятие молба е заменено със заявление.